정조 9년 · 목
刑曹啓言。廣州府殺獄罪人朱光迪。各別嚴訊。扈聖龍金於仁老味等。前後供辭。未免差爽。盤問歸一。有不可已。以此分付。安城郡殺獄罪人柳重彩。另飭同推。期於輸款。請分付道臣。敎以。廣州府殺獄罪人朱光迪獄事。潛引有夫女。常憲難貰。勿問失妻漢。俚諺善喩。失身之淫婦可殺。濫手之猾婆可斬。則欲逞念怒。亂下拳踢。此其勢有不得不然者。且況夜行之稛橐。暗捧之泉賕。無非猾婆淫婦所倡余而和汝。爲其失者。怒他鶉奔之跡。執此鴆媒之狀。一把熱火。滾成鬪鬨。但知殺猾婆之爲湔恥而雪憤。殺後之償死與不償死。便不欲掛在念頭。血氣所使。職由適然。矧伊雖雖者氓。何足律之以中理之擧哉。雖然。傷處多在要害。參聞無非明證。如欲原情而蔽法。無以慰冤而償死。今於判下之際。更又反復思惟。家國敦尙名敎。仍成習俗。失行子女。法不過勿許敍用。此只指士夫之家。而市井賤人。卒皆倣效。貞白自守。失死靡他。莫曰村婦無足責。以今名敎蔑如之時。事關倫常者。決不容泛然看過。則此三尺輕而三綱重。寧取失刑之譏。宜施敦風之政。光迪身。令道臣捉致營庭。曉諭朝家本意後刑配。厥女捉來懲治事。幷以分付。同府殺獄罪人扈聖龍金於仁老味等獄事。一獄兩犯。當分首從。而若首若從。當看傷處之此緊彼歇。扈哥則以石撞觸而眉角至於骨破。金哥則以杖致打而脊背至於肉爛。夫所謂骨破也肉爛也。俱係要害卽死之界。則不可但以傷處之緊歇。硬定正犯。惟今決定之方。無出於先覈手勢先後及首謀誰某。而再龍卽致死人之族屬。似無恩怨於兩漢。而必以扈哥爲先打。日金卽被告人之伴類。豈有愛憎於兩漢。而亦以扈哥爲初犯。則扈哥雖欲抵賴。其可得乎。逃避縛去之際。莫掩泥獸之鬪。歸說打來之事。有若春雉之鳴。則此獄正犯。非扈哥而誰也。且況扈哥以樂純家客。與金哥同惡相濟。怙勢作拏。無所不有。甚至白晝大道之中。公行殺越之變。本罪除良。卽此一款。情狀尤極痛駭。然首從猶未快卞。訊推亦至屢度。一人致斃。二人償命。論以獄體。必無是理。更令道伯別出意見。親執嚴査。分首從論理狀聞後稟處。安城郡殺獄罪人柳重彩獄事。夫婦之誼。貴賤無間。雖有反目之事。尙存配體之情。俗所云如刀割水者。政是着題語。藉令柳漢有去帷之意。李女無同禂之觀。豈因差毫之失。不顧結髮之好。恣意敺打。至於殺死乎。況渠居室同生。爲二十有餘年。有子又有女。情好亦云不泛。則一時庭訕。明知無必殺之心。雖以屍帳言之。穀道之腸出。似因服毒。銀釵之色變。可見飮滷。反復究理。決不可遽以打殺論。與此囚同罪者。如嶺南之南太鵬金驗尙。湖西之李菊李二金李十月金。湖南之石奉伊金永化金加八朴㖯介徐昌培。海西之林春福宋重旭趙載恒。關西之朴巨福洪宗淵或連。北關之金得哲金君彬金尙必。松都之徐仁行之類。指不勝摟。而前此皆付之惟輕之典。則此囚耳亦。獨置極律。有非平允之政。設使死者有知。因渠邂逅致斃。使渠夫置辟幷命。則其將快於心否乎。殺人償死。所以至幽菀而洩隱冤。似此獄情。償死反歸於齎菀茹冤。由此由彼。宜從寬貸。重彩身。嚴刑減死定配。又啓言。富平府殺獄罪人申福金。依前同推得情分付。高陽郡殺獄罪人李起宗。獄體至重。上裁。李得宗當初所供。言旣出於臆料。跡亦涉於疑亂。而其追後上去。同謀代喪。渠不敢自諱。則罪當嚴懲。理難白放。令道臣嚴刑勘處。請幷分付。敎以。富平府殺獄罪人申福金獄事。想其境則酒所也。語其時則暑候也。被死昌俊。旣中酒矣。又中暑矣。以三旬九食之人。在幾死堇生之際。忽地惹鬧。醉妄闖發。把持福金之父。仍成一場鬪鬨。則如使爲福金者。立視其父之被人致踢。恝然不知救。在朝家敦風重倫之政。先置福金於重律。次論原獄之顚末可也。渠乃出身捍蔽。挺身扶護。脫其父於急難之中。此天理人情之所固然。誠可獎而不可罪也。且渠情急衛父。法昧越人。憤頭手勢。自不免猛觸緊撞。則傷處有無。固不足言。而且考屍帳。心坎微硬一處外。無他痕損。死者臨死之托。猶恐發告。夢後解夢之說。至稱禱神。按續典。有其父被敺傷重。而其子敺其人致死。減死定配之文。此足爲旁照之端。且空腸過飮。暑月生病云者。初檢跋辭。十分詳明。卿等守法之論。未免過中之歸。福金身。令道臣決杖放送。此槪杖以懲敺人之罪。放以獎衛父之誠。俾外邑民庶。曉然知朝家本意。在於屈法敦俗。高陽郡殺獄罪人李起宗獄事。道臣跋辭。獄官尾啓。旣甚詳備。亦有意見。傅輕一款。無容更議。證援則太不分明。實因則太不端的。黑夜變出。自地構成。以沒把捉無形影之事。拈出起宗一人於許多人叢中。硬定殺人之正犯。此連日獄案所罕見者。大抵此獄干犯。無出於李鎭英李大成李得宗李得春李宗世李休徵諸人。而宋翼大招。則以爲鎭英最毒。李仁世招。則以爲大成在座。則鎭英大成。何異於起宗之倡謀。得宗則以地險陂。失足墜落等說。終始納供。有若立證者。未必非欲掩推擊之跡。故爲粧撰之謀。以此以彼。此獄難免首從之爲某。且況得春之發喊也。宗世之隨後也。休徵之持杖也。無非拔劍隣妬之類也。初覆檢狀之必以起宗爲正犯者。果不成事理。設令起宗果主是議。諸人之合力共敺也。當以下手輕重。分別首從。而雖以屍親之招言之。猶未詳其孰是孰否。初覆檢官。爲先從重推考。獄案事體至重。奏御文字。尤當致敬。罪人名字有誤書處。大是不察。當該道臣推考。近來山地廣占之弊。日甚一日。如起宗輩。或稱局內。或稱柴場。乃敢乘暮作黨。伐人之喪。致有殺人之變者。民習萬萬痛駭。起宗勿限年定配。在囚人。令道臣分等酌放。又啓言。殺獄罪人金元喆。各別嚴訊取服。請分付。敎以。龍仁殺獄罪人金元喆獄事。殺人償命。王章至嚴。此囚雖欲傅生。誠未如之何矣。以有勢之豪鄕。殺無依之班婦。用謀極其陰巧。行凶又復殘酷。持鎌之擧。路人聞猶出涕。飮滷之說。奸計反益呈露。渠情狀。節節痛惡。卿曹論列。固無間然。而獄體宜務審愼。人見或多異同。更令新伯親執詳査。出意見狀聞。不害爲欽恤之義。以此意行會監司處。又啓言。原春道罪人審理回啓云云。罪人具時奉。依前訊推。期於輸款。請分付。敎以。洪州[川:I-LOCATION]縣殺獄罪人具時奉獄事。一獄十年。屢換正犯。卽此可知疑晦之多端。昨年審理。雖因該道之更査。時奉則仍推。干犯朴善生刑放。而惟其一仍一放者。特因模索於法文之外也。朝家每於此文案。未當不十分致惑。然殺死丁寧。鐵案已成。有難輕加容議。更令道伯今秋巡到時。親執嚴覈。仍具意見狀聞後稟處。又啓言。成才致死。旣是自縊。則海寅烏得免武斷威逼之律。依前嚴訊取招。請分付。敎以。襄陽府囚推罪人李海寅獄事。恃强而武斷有素。侮弱而文致無辜。勒把烏有之跡。粧出鼠竊之案。以至三父子。私施周牢惡刑。竟使一人致命。設心也至慘毒。下手也極凶獰。今若斷以威逼之律。使海寅生出獄門。則奚但土豪肆虐。難以知戢。亦恐死者茹冤。無以少洩。道狀之輒歸嫌殺。狀啓之不欲傅生。俱不無意見。而前此行査。凡幾遭矣。然其供招。了無變辭。逼殺雖無隱諱。嫌殺終不輸款。至於宿怨有無。似無別般更覈之道。若令一味訊推。期於瘐斃。則有乖明獄之體。海寅身。令道伯親執。除尋常箇箇各別嚴刑準三次。絕島減死勿限年定配。以懲土豪侵撓小民之習。又啓言。公山府殺獄罪人梁福尙。依狀請勘處。請分付。敎以。公山府殺獄罪人梁福尙獄事。因病未因打。道啓已付配放之科。而曹讞亦無異同。福尙身放送事分付。又啓言。報恩縣殺獄罪人宋禹圭。訊推得情。唐津縣殺獄孫道仁等。嚴訊取招。沃川郡殺獄金召史。臣曹不敢擅便。藍浦縣殺獄金應宗。考律勘處分付。鎭川縣殺獄朴師晦。明覈得情。恩津縣殺獄李同審[蕃:I-PERSON]。不敢擅便。忠州牧殺獄朴升文。訊推。沃川郡殺獄吳孟孫。姑爲停刑。更加譏詗。忠州牧殺獄私婢順安[每:I-LOCATION]。請上裁。敎以。報恩縣殺獄罪人宋禹圭獄事。當其拔籬揮打。仆地昏塞之時。只有屍親之救視。初無隣里之看證。故爲正犯者。敢生漫漶之計。爲此發明之說。四處被傷。俱係要害。一宵致命。極其慘毒。籬邊自觸之說。便歸遁辭。山中先逃之跡。已著眞贜。則渠焉敢一向抵賴。禹圭身。依前同推。期於得情。檢官事體。何等難愼。而初檢狀疏漏做錯。若是其夥多。事極駭然。當該檢官拿處。唐津縣殺獄罪人孫道仁五丹等獄事。殺越之變何限。而設心之絕悖。致命之至冤。豈有如此獄者哉。始旣騙其妻而奪之。終又戕其身而匿之。以至經年暴骨。任他烏鳶之啄。一時滅口。欲售蜈蚣之計者。究厥情狀。節節慘毒。彼道仁。渠亦人也。是可忍乎。似此凶悍漢子。若不如律償命。唉彼無告殘氓。非但莫保其妻孥。又將不保其軀命。寧不痛惋。至於五丹。無論知情與造謀。卿曹考律。儘有所據。孫道仁五丹等身。幷另加嚴訊。期於取服。沃川郡殺獄罪人金召史獄事。以言乎實因。則混處之傷體。無一執定。數處之皮脫。亦皆柔軟。以言乎詞證。則屍親鄭女之招。旣非公證。追到吳女之言。亦異親見。雖以事理推之。壽光潛奸之跡。狼藉無餘。至稱敵國。則張女本妻也。金女淫婦也。蓄憾本妻之妬時拔劍。事或無怪。而失行淫婦之賊反荷杖。理所必無。以其有踢也。故遂疑於內傷。以其出血也。故强謂之墮胎。而一女足踢。豈至於重傷。數朔胎傷。豈至於必死乎。其踢也無別人之傍看。其胎也非家屬之所知。則執此依俙之臆料。遂成眞的之斷案。未知其十分得當。且常時抱疾之狀。旣發隣女之招。病中被打之訴。又出於死者之口。則金女趕入之前。張女病重之狀。自可立卞。以此以彼。付諸惟輕之科。實合審恤之道。而金女之當初失行。畢竟起鬨。厥罪不可全然放釋。金召史身。嚴刑放送。藍浦縣殺獄罪人金應宗金明甲等獄事。接屋居生。只有應宗。乘夜鬪鬨。亦是應宗。而當晝困寢。先期自避。俱被隣里之致疑。未免形跡之殊當。則此獄正犯。捨渠伊誰。然而致玉之常時失性。渠旣熟知。況以九寸之親。同居一場之內。其所親厚。非比凡人。因一酒後之狂酗。至有夜半之戕殺者。揆以常情。終不近理。大抵成獄之法。必得可據之公證。可執之眞贜。然後獄情無疑晦之慮。犯人無稱冤之端。應宗明甲等。姑待秋巡時。親執詳覈。鉤得實情狀聞事。分付該道道臣。金必才徐興才等。檢驗時所當一一盤覈。而檢狀中。或遺漏而不爲擧論。或逃躱而不卽跟捕。俱極疏漏。當該初覆檢官。幷從重推考。鎭川縣殺獄罪人朴師晦獄事。此獄屢度看詳。疑晦多端。始因檢驗之失實。而實因屢換。終因屍親之私和。而獄情忽眩。外面驟看。固多起疑之端。而細究脈絡。亦不出朝家料量之中。大抵好生惡死。人之常情。服毒死。自縊死。自刺死。是豈人人所可易辦哉。況處常以有室家無故之人。旣無鴆毒自戕之義。則雖家藏滷水。囊置礵藥。初豈有一勺水取飮之理哉。當初趙常玉李春覺輩之以艮水礵水等說。互相和應者。已惹畢竟服毒之漸。而特無術以實之。於是乎乃以死中求生之計。符同方女。慫慂方女。獄中勸食。厚誼難孤。家間養子。暗境可想。然猶不欲顯然營護。以露私和之跡。故以一器半器之說。依俙說去。置之然疑之科。復以李震燮一人。授證其夫之服毒。及夫李處仁之招出。而其造言之階梯。至此而絕。原其設心。節節巧惡。當下致命之痕。旣如彼丁寧。正犯粧撰之供。又如彼違錯。則此獄因當斷以償命。不當歸之於傅生之科。朝家每有折獄之時。若見一二分執疑之論。則輒令更査。或酌決者。槪不欲自信已見故耳。此獄服毒之說。勿論事之虛實。言之眞僞。成獄幾年之後。致此葛藤。則不可以獄老生奸。置之不問。更令道伯別定剛明官詳査。具意見狀聞。鹽水一節。方女外或有他人之參見者。此一款。反覆窮詰。期於究竟之意。一體分付。道伯檢官推考事。依回啓施行。恩津縣殺獄罪人李同蕃獄事。前後檢狀推案。疏漏莫甚。難以領略。第以屍帳觀之。乳傍傷痕。卽係要害速死之處。而藥物翻洗。終無血癊周匝之痕。不可謂之當下致命之痕。且原初起鬧。初非與朴女相詰之事。則方其奉贊夫妻之挺身赴鬪也。爲同蕃者。苟欲移怒洩憤。則決無捨却强壯之奉贊。踢打癊殘之朴女。設令撞觸之痕。由於同蕃之足踢。足可付邂逅無情之科。四人共鬪。滾成一團。三鷄之說。畵出眞境。則同蕃雖有兼人之勇。其將應接逃脫之不暇。渠何能頭觗之足踢之乎。此必是年老病痼之女。不量其力。乘憤助執。揮身脫弄之際。自觸自撞於不知不覺之中者。此是事理之所必然。旣不分手勢之誰某。則亦知不由於同蕃乎。原其事端。旣出於同蕃。則由我之律。容或可也。若以朴女傷痕。專歸於同蕃。則未見其妥當。看證人六七分之招。固有漫漶吞吐之跡。而旣是隨問漫應。則亦不足深疑。至於正犯吾當代死之說。及兩檢變辭之罪。皆出獄囚之例套。由前由後。的有傅生之端。同蕃身。參酌定配。檢官推考依施。忠州牧殺獄罪人朴升文獄事。此獄與年前審理時。全義徐女之獄。略相彷彿。而伊時以情誰絕悖。律無可施。正犯刑配。徐女節行。令本道詳探狀聞矣。此獄決折。宜無異同。大抵鄕曲無班漢之別。貞女遇强暴之辱。携筐採採之女。忽寘之周行。備受玷污。則勿論奸與不奸。行露之誣。沒身難洗。中篝之縊。矢心自裁。其事則暗昧而不明。其情則殘忍而絕悲。及乎歸家之後。伯兮叔兮。薄言往愬。則或揮淚而出門。或恝視而之他。寂寂空室。羞憤交中。雖欲偸生。誠末如何矣。旌褒之典。雖不可輕議。要之潔身自守。則未爲過語。檢官之謂以自取和奸云者。何其不樂成人之美也。升文奪筐據胸。眞是狂童之狂。況五箇女伴之招。皆從直腸中出。有非泛泛看證之比。黃女之事。非渠而誰。奸未成之別。本不足擬議於死後。逼死之律。未知櫬合。律無可施。則與吳一運無異。升文身。嚴刑減死島配。黃女貞標。豈可泯沒。其在聳勸之政。合施表獎之典。分付道伯。詳探實蹟狀聞。仍令禮曹依徐女例。施以給復之典。沃川郡殺獄罪人吳孟孫事。先行而輒稱後行。明有隱情。不醉而敢云泥醉。決是遁辭。當夜之送子先探。翌朝之牽牛獨歸者。可疑之端。殆非一二。而斷獄之要。不越常理。雖以屍親之招觀之。吳孟孫之於康濟泰。山來親熟。無嫌怨。則苟非見利生心。不應無端下手。此案肯綮。只爭二十銅有無而已。夫乎民之嫌歲二十銅。元非場市間猝乍稱貸之物。求之也必有處。則家人何得不知。給之也必有人。則債主何爲不現。金召史逞憾之言。有未可準信。設令孟孫眞箇有殺越之擧。則濟泰之當初添付麯子衣服於牛背時。旣無參看之人。孟孫者何故不幷與麯子衣服而隱諱藏置。至於草履一隻。尤無足惜。則又何故辛勤收取。一一照傳於屍親來索之時。店中所着之衣。忽然脫却。足下所躡之履。忽然散擲者。默想光景。眞所謂求說不得。而細閱文案。參以事情。則孟孫之直斷以正犯者。終未見其必然。其初覆檢招中。變幻事實者。直是愚迷恐㥘。欲巧反拙之致。當此審理之日。決不可只憑疑似之跡。遽置償命之律。正犯吳孟孫。姑爲停刑以待。近觀諸道獄案。凡係疑晦處。道臣守宰類不悉心體究。如法論勘。致使無辜者久推。有罪者幸逭。俱非朝家審克之意。自卿曹分付該道道臣。別定査官。二十銅一款。爲先嚴刑究問於金召史處。康濟泰殺死根因。更卽多般窮覈。待狀聞更爲稟處。忠州牧殺獄罪人私婢順每獄事。以傷處則左膝左臀。本非要害。以實因則內傷內損。俱欠端的。以正犯則其父其夫之言倏男倏女。無難存拔。以證參則初檢覆檢之招。忽東忽西。惟意扶抑。以獄情則兩女鬪鬨。本無强弱之殊。以實狀則十日出入。兼有祈禱之擧。成獄償命。初非可擬。屍親安道徵之於趙五壯。特以爭任一事。斷斷起鬧。乘時逞憾。專在順每。前後許多難引。都不足憑信。而畢竟勤成重案。連施十三次訊推者。揆以獄體。未知何所據。方當審理之日。此等罪疑之類。決不容使之一日滯囚。順每身。特爲放送。又啓言。海州殺獄罪人李從奉。不敢擅便。上裁。金川殺獄鄭先伊。道啓傅輕。不爲無見。信川殺獄玉士坤。依前嚴訊得情。載寧殺獄金就亨。不敢擅便。請上裁。敎以。海州牧殺獄罪人李從奉獄事。此獄緊證。無出於崔辰光。而辰光與致死德彩。素有周親之誼。決無越視之理。則目擊德彩之被打於同行人從奉處。致有破笠絕帶之事。而捨殊死之德彩。與從奉而偕歸者。果何委折。掇拾其衣冠。收藏其囊襪。仍又驅其牛。傳其家者。似有厚意於德彩。德彩一身耳亦。何不率往。德彩之毋若祖母。家之遠近懸殊。年之老少隔異。則德彩被打之由。何故不傳於其母。而傳於其祖母乎。衣冠囊襪。渠旣袖來。則德彩之死生。必當詳知。前後納供。隨問隨變。始敢扶抑。末又漫漶。渠若無隱情。寧有是理。德彩致命。無論自縊與被縊縊索套頸。旣不現出。縊死一節。終涉疑晦。安正字招以爲。微見白物。意或有人刈草爲有則。亦不可帛掛高樹言。從奉又入崔惡才獄事。比本獄情。十倍兇慘。一漢兩犯。俱係殺死。渠之殺人手段。可謂本來伎倆。以此以彼。有難遽議傅輕。幷申飭道臣。出意見究覈應問人等處。仍卽論理狀聞後稟處。海之西陬。氓俗雖雖。朝家敦風重倫之政。宜先玆土。德良以德彩之兄。聞丁斗殊常之言。往尋德彩之去來。未見德彩之形影。而謂以日暮。便卽還歸云者。同氣之情。果安在哉。似此愚頑之民。宜加懲勵。令道伯懲治。金川郡殺獄罪人鄭先伊獄事。此獄肯綮。專在於自剌與被剌。而旣無眞贜之可捉。又無明證之可據。只以崔檢忠踵出之招。金召史請囑之說。作爲斷案。而踵出云云。非但白脫。請囑云云。亦歸烏有。奉秋卽客地孤蹤也。如欲決意除去。則暗地容手。何所不可。而豈必行凶。則渠家。露跡於通街。故爲易綻難掩之擧乎。雖以檢狀中傷處觀之。非但與無冤錄起手重收手輕之文相合。且衣無經刃之跡。手無受傷之痕。自剌被剌。不難卞別。無端飮毒。旣出渠兄之口。自憤使刃。可認平日之性。屢閱文案。細究情跡。可明之端。不一而足。傅生之論。儘有意見。先伊身。參酌決放。檢官推考事。依回啓施行。信川郡殺獄罪人玉士坤獄事。初檢則以金守淡爲正犯。覆檢則以玉士坤爲正犯。金雖自鳴。玉豈俱焚。大抵償命之法。先論其無情有情而已。罷場歸路。路上相逢。彼亦醉漢。此亦醉漢。偶然相詰。畢竟致死。素昧之間。應無宿憾。語次之失。豈欲必殺。且李彬等深夜傳衣之時。只曰言詰而已云。則足可見被打之不至甚重。醉飽內損。自是必死之證。而三次嘔吐。酒飯狼藉。前後諸招。如出一口。士坤之適除犯手。潤已之邂逅致命。可謂兩各不幸。跡雖可疑。情則可恕。道臣傅生之論。儘有意見。士坤身。嚴刑一次定配。檢官推考事依施。載寧郡殺獄罪人金就亨獄事。償命之法。得其贜與證然後。始可定正犯寘本律。而此獄只以言詰二字。執定斷案。已乖理獄之體。早曉多木之來也。未及就澤之門。面部流血。已極狼藉之狀。文召史目見之招。旣如是丁寧。則多木之乘憤肆惡。自擣自傷之跡。推此可知。然事端旣始於就澤。以就澤爲正犯。猶之可也。惟此就亨橫罹。誠冤矣。兄弟之間。首從難分。致令兩人獄中幷命。大非欽恤之政。就亨兄弟等。幷卽酌放事。分付道臣處。又啓言。金川郡殺獄罪人朴春福。令道臣別定剛明査官。捉囚二春及應問各人。明覈正犯。論理啓聞稟處。海州牧殺獄崔惡才。殺越之變。他道之不然。有未可知。分付京外該道。使之禁斷。不飭之守令。隨現論勘。信川郡殺獄金貴才。另加同推。期於得情。請分付道臣。敎以。金川郡殺獄罪人朴春福獄事。憤頭所激。下手必猛。蓋其血氣動於內。而拳勢應於外也。二春見兄嫂行淫之跡。而縛打奸夫。春福聞妻娚慫慂之說。而隨往加功。恚怒之心。孰淺孰深。藉使春福自服。而二春發明。揆以獄理。在所起疑。自初自服之二春。忽地變辭於推庭。而屍親兩人。又皆換告春福。此果何許獄體乎。苟無和應。寧有是也。況兄爲弟妻爲夫之心。卽秉彝所共有。而金聲遠則不救其弟之被打。元召史則不言其夫之致死。及今推覈之時。乃反立幟於二春。人理到此。斁滅無餘。至於林女。以當時淫奔之蹤。兼舊日嫂叔之情。欲結新恩。要補前愆。致有此捨二春執春福之奸計。今乃偏信此輩之叫嚷。改易已定之鐵案。道伯事。誠莫曉也。大抵爲被死人之兄若妻者。一段精神。當在査出正犯。期於報讎。自其逢變之日。必有指定誰某。而今於聲遠元女供中。過葬後問於嫂言於叔云 其果成說乎。況二春招內。殺兄嫂奸夫者。無代殺之說。聞於春福云。而不令面質。春福招內。二春家人。善待林女之說。必有來歷。而不加鉤問。旣乖貌稽之義。又失傍探之道。屍親之忽呈議送。旨意自有所歸。而畢竟正犯之換定。亦由於此。由前由後。道伯事。節節妄錯。該道臣洪秉纘爲先緘辭。從重推考。正犯旣依初案移定。則二春之歸一科斷。卽是次第事。殺人者死。三尺至嚴。而奸所捕捉。與無端殺死有異。覆檢結語中所引續大典。其母與人潛奸。剌殺奸夫於奸所者。參酌定配之文。足可爲傍照之一端。父與兄情理一般。母與嫂輕重顯殊。彼而傅生。此而用律者。有乖審恤之意。二春嚴刑一次後。減死遠配。春福亦不可白放。刑推一次放送。林召史亦爲刑配。金聲遠及元召史。不可以屢經査問。置而不論。竝分輕重懲治放送。海州牧殺獄罪人崔惡才李從奉獄事。道狀則以惡才爲主使。曹啓則以從奉爲正犯。道狀則以制縛人傍照。曹啓則以下手重直斷。活看俱據律文。細究自有段落。以此較彼。曹啓似勝於道狀。而第於此獄。別有所萬 駭痛者。首從緊歇。有不暇論。蓋惡才鎖匠也。從奉獄囚也。以獄囚而敢稱掌務。以鎖匠而自主指揮。一有新囚。看作奇貨。稱以踰門例錢。所出半百財物。或從囹隙而恐喝。或因枷頭而束縛。首與脚接。便作籧篨。致令跌觸墻頭。缺傷喉頏。費經萬端痛楚。纔過十日致命。兩囚罪犯。均是可殺。此而曲加區別。分而二之。何以使京外獄卒獄囚。知所懲畏而不肆惡習乎。畢竟首從未知如何酌定。而今不可遽議其一生一死。惡才從奉等。令另加訊。期於得情。以言乎實因。則非打非踢。似難措辭。而咽喉浮腫。水飮不通。則謂之餓死可也。顚跌觸墻。項頸損。則謂之跌死可也。流血淋漓。瘡毒攻注。則謂之瘡死可也。以此三者。從一懸錄。而若其所以餓所以跌所以瘡之由。由於被縛枷傷云爾。則不失無冤錄體段而事理明白。今以無冤錄所不載者。硬定實因。至以驅縛被枷傷被制縛枷傷等語懸錄者。揆以獄體。有關後弊。當該兩檢官竝拿處。因此而有另飭京外者。年前因宋朝恤獄囚故事。使之灑滌其枷杻。量給其衣羕。旣又嚴飭獄卒之凌虐罪囚者。揭示令甲。不啻丁寧。飭令未幾。便已解弛。獄卒獄囚之符同行惡。致有此殺越人命之擧。國有法紀。豈敢乃爾。藉曰營卒異於邑卒。營屬行惡。本官其可袖手傍觀。而不思所以防職之道乎。事在再昨年十月。則道伯非可論。當該地方官。不可以檢案事拿處而止。爲先罷黜。當日監守所謂刑吏監考等。令道臣嚴刑定配。伊後不卽發告人等。亦令刑推懲勵。海州如此。京外獄囚之困於徵索可知。特無殺傷。不至現發耳。此而尋常看過。後弊將有不可勝言者。此後或有復踵前習者。犯者竝與監獄吏卒同律。當該掌獄官員重繩。不飭之堂上及道伯。亦當別般論責事。先自卿曹另加管束。仍將判付辭意。措辭行會於八道兩都。以示申明之意。京以捕廳。外以監水營鎭營。一體知委。莫曰九重深邃。予有繡衣。自可按察。無或放忽事。竝須各別嚴飭。信川郡殺獄罪人金貴才獄事。致命旣在辜限之內。傷處又登里任之報。實因明白。詞證俱備。成獄償命。斷不可已。而第有一二段可疑之事。腎囊係是速死處。例不得過三日。若使腎囊緊被足踢。安能拖至十八日之多乎。初檢之微紫。到覆檢爲靑黯紫黯。此固謂之分明傷痕。若其微撑一款。決非被踢之證。大是致疑之端。告官請放。病良已矣。經旬及念。日已久矣。少年血氣方强。安知無別般所崇乎。奉大之在貴才家也。旣使其妻母調護。則妻母往來時。妻亦間間往來。事多難料。理或無怪。無疑起疑。求生必死。實合折獄之體。令道臣親執按査。出意見論理啓聞後稟處。又啓言。全州殺獄金把孫。道臣許列。儘有意見。上裁。萬頃殺獄姜道辰。依前訊推得情。扶安殺獄朴龍京。不敢擅便。上裁。順天殺獄金敬[永:I-PERSON]右。連爲訊推得情。興陽殺獄金在秋。依前同推。期於輸款。靈光殺獄金致黃。無容更議。依狀請施行。請分付。敎以。全州府殺獄罪人金把孫獄事。檢狀皆以死者之言屍者之招。歸重勘斷。而死者之言。則五奉捉得然後。元金可得者。實非專屬於把孫矣。屍親之招。則胸脇浮高之處。似爲實因。而傷痕反在於右肋矣。看證莫緊於春成。而不問其踢在何處。正犯雖歸於把孫。而病人則擔在它家。由前由後。疑晦多端。置之惟輕。不至失刑。昨年審理。亦於此文案。有措語判下者。到今道狀曹啓。皆傅之生科。是所謂無謀詢同。把孫身。減死定配。萬頃縣殺獄罪人姜道辰獄事。今日踢明日死。無異卽地。足踢之擧。雖無公證之目覩。顚仆之狀。明有朱女之口供。大抵脫肛脫胞。卽尋常恒有之事。而元非危症急崇。則決非因此致命之理。而李女翌日之死。蓋以脫胞之由於重踢。非因脫胞而至於必死也。然則此獄肯綮。只當論被踢與不被踢。不必言脫胞與不脫胞也。若其被踢一款。屍親之言。別無構捏之跡。崔女之招。又有扶歸之擧。千得是才人也。道辰是良人也。以地則差賤而差貴。以年則一少而一長。方其招問之時。已有十分惹鬧之意。則以其數次打頰之氣勢。獨無一番猛踢之擧措乎。其所以一臂推擠。適足爲欲巧反拙。而重被淫婦之致打。的在數日之前。此一款最合致疑。亦旣入於推官廉探。則安知非道辰下手。適値被打之餘乎。且況道啓中顖腦相左云云。意見亦有所據。此而如法償命。則烏在其審理之本意。道辰身。嚴刑二次。減死定配。扶安縣殺獄罪人朴龍京獄事。捕賊而奸其妻。奸其妻而殺其夫。論其罪犯。焉逭常憲。而當初造謀。明有指揮。畢竟下手。難卞誰某。比以謀殺之律。不分首從。則猶之或可。把作潛奸一事。移定正犯。則大有不然。況三人共敺。二人已蒙勘放。由前由後。龍京之付生。不至失刑。然下手之慘毒。用意之獰慝。雖曰官人。便一强盜。龍京身。嚴刑三次。減死勿限年定配。鎭卒之無得作拏閭里。前後飭禁何如。而今又有此龍京殺越之變。當該營將。不可以推考而止。令該府拿問處之。長水縣殺獄罪人崔汝贊獄事。人之所以爲人者。以具倫彝也。國之所以爲國者。以重風化也。無是則其將人不人而國不國矣。比年以來。朝家之歲行閱獄者。奚但爲求生必死。以寓導迎之方而已哉。殺死之變。或有關於綱常之際。兼欲行扶倫彝正風化之政。此獄之蔑倫傷風。卽是前後殺獄之所未見者。看詳屢回。不覺瞠然而驚。愓然而懼。到今折獄反輕。扶倫爲重。先正風化。次論獄情可乎。大抵婦之於夫。其恩義之重。猶子之於父。臣之於君。三從之託在焉。百年之好在焉。生則同室。死則同穴。伉儷之誼。固不重歟。此獄辛女之事。卽一變怪。渠夫則以爲兄代死之心。回顧屋中。丁寧密囑者。可見本心之不淺。而夫之所命。亦有順受不順受者。夫之與叔。果孰重孰輕。孰親孰疏也。說令汝贊眞箇有犯手之事。其夫則爲兄替當。其妻則爲夫曲護。此是天理人情之所必然。若欲無其夫友于之情。愍其叔冤枉之狀。則伊夜之事。渠旣參看。挺身爭死。亦何不可。當其行檢之初也。道伯之一問於辛女者。猶或諉諸審愼。而及見辛女之招。爲道伯者。理宜動念於傷倫之變。致察於違法之證。不惟不此之爲。兄弟之間。首從遽換。狀牘之題。醜拙畢露。以其妻一言之立幟。定其夫三尺之斷案。旣墜之倫彝。到此而益掃地矣。始於不當問處起款。末於當扶植處放過。旣失按獄之體。又殺乖化之責。事係傷倫。不可以年久而容恕。當該道伯朴祐源罷職。伊後推官之報。又以辛女之捨叔證夫。有所云云。而以憑考次到付題送。未知憑考者何事。其顚錯失職。無異於前日道伯。而順天金永右獄事。以無得證夫。論理嚴題。此或爲掩愆之端。該道伯趙時偉推考。身居讞獄之地。目見傷倫之事。而論題之道伯。初無一言執責。但規規於傷處實因。要欲抉摘檢官之罪過。疲軟甚矣。檢官問備事勿施。卿等一竝推考。雖以獄情言之。李女以失行屬官之女。一出崔家。便成路人。夫婦之誼旣絕。何論乎嫂叔。之東之西。任其所往。觀於節目之不還。可知其相見之心。況站裏寄宿之時。橋頭承訃之際。俱有參證之人。則一贊償命。已涉無義。又若汝贊當其兄不在家之時。去帷之嫂。半夜叩門。則拒而不納。已示斥絕之意。迫然後受。不過疇昔之誼。其生其死。于汝贊甚事。在傍之藥裹。旣係明證。左肋之傷痕。宜付自觸。大抵李女。被逐之後。漂泊失所。身世悲涼。抱子徒步。已判歸死夫家之心。及見其驅逐備至。飽經困辱。則不忍一時之偏性。乃有三更之自裁。前後事狀。不過如斯。檢官雖以穀道之不變。歸之於被打。嘗聞服毒急者。其毒在上。況初不能如法檢洗者乎。由前由後。李女之服毒致死。明若觀火。而汝贊之多年滯囚。備受栲椋。此果何許獄體。汝贊身。以此判付曉諭後。卽爲放送。辛女罪大惡極。論以王章。決不宜生出獄門。汝贊今旣白放。合有參恕之道。令道伯嚴飭地方官。嚴刑絕島限己身永屬官婢。勿揀赦典。以示朝家重倫敦風之政。順天府殺獄罪人金永右獄事。被死人斗世。八十垂死之人也。被告人永右。亦年過六十。則兩老兩鬪。一死一生。特因幸不幸耳。固不宜如法償命。前後詞證。多歸爽誤。東家之盲。只聞痛聲。西隣之媼。不見打狀。此可謂獄未具而證未成。大抵舐犢之情。老而愈戀。妄恃强壯之氣。不忍袖手而坐視者。此固常漢年老之例習。前後獄案。似此獄情。皆付戲殺之科。執法之論。雖有意見。參情之論。如是明的。永右身。參酌定配。才因長水崔汝贊獄案。有論理判下者。今以此獄檢案觀之。無論捧招於永右之妻。焉有此等獄體。幸因道伯之論理提飭。雖卽中止。當初檢官事。極爲疏忽。不可問備而止。初覆檢官。令該府拿問處之。興陽縣殺獄罪人金再秋獄事。死不踰日。跡露行賂。渠雖年老。焉逭當律。而第其傷處則右肋也。凶器則木枕也。以許大之枕。打虛劫之肋。而痕不滿寸。已是可怪。皮又暫損。何從出血。且念杖打石打。皆可出血。而至若木枕。則打破頭腦或打破面部。則皮膚堅緩。衣服遮掩。例必纔撞着便跳落。豈容於纔撞便跳之間。射出血來。霑盡衣杉乎。血痕一款。歸諸鼻衂。則所謂枕打。孰憑孰信。然則只有私和一着。實爲此獄斷案。而彼以意脅。此以㥘應。是將論以千金之產。又何疑於三百之財乎。朝出暮死。雖若可訝。證招檢報。無一眞贜。諸案之中。最似冤鬱。法文中年八十人議奏云者。政此獄準備。道伯以再秋之年未滿八十。只是二年。有此傅生之議。甚得審克之政。年前審理時。瑞興朱臥達文案。亦以年八十蒙宥。而道伯其時以承宣執筆判署矣。今於此獄。如是論列。似或記得而然。朝家刑政。前後不宜斑駁。再秋身。特爲減死。徒一年定配。檢官推考事依施。靈光郡殺獄罪人金致黃獄事。奸所登時殺奸夫。豈可以奸婦之不得竝殺。有所持款。道伯決處。信合法意。無容更議。依狀請施行事分付。又啓言海南殺獄李貴千。二人以償命。恐非審克之義。獄體至重。不敢擅便。上裁。咸平殺獄金龍哲。依前訊推。期於輸款。長興殺獄私奴後同。依前同推得情。務安殺獄曺成玉。論理啓聞後稟處。殺獄鄭金不。不敢擅便。上裁。咸平殺獄安承廉。連加訊推得情。康津御寶僞造朴好中金鳳千等。另加嚴訊取服。樂安御寶僞造白卜萬。另加訊推。期於輸款。請竝分付道臣。敎以。海南縣殺獄罪人李貴千獄事。德興起鬧於前。貴千逞憤於後。下手輕重。固難辨別。貴萬同伴也。宜有隱情而莫能掩貴千。許女店主也。自是公眼而必欲捨德興。兩囚一辭。不謀而同。貴千德興之爲首爲從。斷無可疑。十德興雖斃。貴千一人。尙在地上。則遽議傅輕。初非可擬。而今觀曹啓辭意。更又考閱文案。德興起鬧之時。足踢己加。貴千逞憤之際。頭膝幷觸。踢使一肢。觸用兩物。以一較兩。此輕彼重。頭膝鈍而緩。手足銳而猛。前後殺獄。致踢死者。十居八九。被觸死者。百堇一二。則太世之致傷。安知不崇於德興之踢。而必崇於貴千之觸乎。人之肉薄。互相翻轉。勢如鬪鷄。在傍觀者。奚暇屈指計幾次踢幾次觸乎。貴萬許女之丁寧立證。曰三曰一曰再云云。反不免滋惑之歸。且太世臨死時京京濟濟之說。檢官以爭鬪敺打樣分屬。而死者至願。惟在報讎。又安知非先數京之緊重。次及濟之輕歇乎。正犯之牢定貴千。未知其必然。罪疑惟輕。自有經訓。而一人致死。二人償命。殊非審克之道。曹啓旣盡論列。朝家不必靳持。貴千身。加刑減死定配。咸平縣殺獄罪人金龍哲獄事。潛瘞也私和也。情節雖甚可痛。獄情別無所係。而最是九朔後掘冢檢驗。四箇處被傷痕損。揆以法意。斷無可疑。然當日之以石搥胸。伊後之患染致死。此一款不可以正犯死中求生之言。置而不覈。且於看證李喜孫之招。亦曰云然。而繼言被打後傭役村中。若非符同。必有苗脈。已搥雖異於人踢。己則以石。人則以足。其傷也無怪乎略相彷彿。而至於縛。豈自縛云云。前道臣題語。果有所見。而胸膛傷處。安知不由於人之足。而反崇於己之石乎。渠旣傭役中。所目擊者。非獨一喜孫而已。且林女之同生。葬林女之後。旋又病死云爾。則又安知非林女村內。時有癘氣。男妹轉輾傳染。次第竝命乎。此等款端。宜有更思之擧。林女搥胸時持石與否。被打後傭役及本於內癘氣熾盛。男妹傳染與否。令推官會同明覈。仍令道臣具意見狀聞事分付。長興府殺獄罪人後同獄事。以傷處則慘毒。以擧措則兇猛。此則四兄弟也。彼是一流丐也。觀於强弱之縣殊。而後同尤無所逃律矣。然罪在誤中。情或可原。則在朝家審理之政。亦豈可膠守常憲。不念闊狹之方乎。當其兩人之來乞也。把酒款接。則初無一分惡意。可以知已。及乎侵辱妹夫之時。持杖驅追。亦不可出於止鬪。若其撞着腦後一事特邂逅也。且況村俗重歲時。月正元日。豈萌戕人傷人之念乎。大抵思慮之所不到。耳目之不及。皆稱過失殺。果使後同擬打升孫。而誤中者斤老味。則誤殺故殺。雖曰均是一律。過失之貸死。亦載經文。心上經營。不過攖冠之救。手裏丫杖。只要解紛之資。謂之過失殺。或不至失當。後同弟也。先三兄也。弟兄之迭爲正犯。究竟未易。由前由後。似此獄案。付之傅疑之科。特貸一律。不害爲欽恤之政。後同身。加刑減死定配。務安縣殺獄罪人曺成玉獄事。始焉自當。中焉推誘。終焉自當。推誘者一。自當者二。一固偶然。二可信矣。卽此自當則太容易。推誘則大疑端。論以獄理。不可全歸於獄老生奸。曹啓中拈出疑端。更請按査者。卿等言甚當。藉使畢竟事實。一如初案。逐條嚴覈。打破奸狀。在所不已。況約賂一款。無論虛實。果是何等肯綮。而査官報辭。斷之以不足深覈者。緣何委折。獄體至重。不可以太容易之供辭。便置大疑端之隱情。依卿等回啓。令道臣出意見。親執更査以聞。必須毋固必。致詳致愼。得其情實。仍卽論理啓聞事分付。同縣殺獄罪人鄭金不獄事。傳聞異於目擊。捕捉又異於奸所。割斷鼻腕。恣行胸臆。憯毒極矣。獰頑甚矣。情無可恕。法實難貸。而第以制法本意。取次理會。則奸所目擊。竝殺男女者。元無償命之律。蓋出於禁奸淫義。其逃也果在破回之家。而登時捉來。其責也歷擧中伊之說而無辭自服。比之奸所目見。所爭不過尺寸。割鼻斷腕。雖甚凶慘。鼻與腕本非要害處。如卽救療。可不至死。比之卽地手刃。大有間焉。若使張釋之奏當。罪必止於杖流。然亦不可從輕勘放。金不身。嚴刑三次。減死絕島定配。咸平縣殺獄罪人安承廉獄事。傷處之狼藉。實因之明白。姑勿論。以其行惡時擧措論之。束縛之不足。顚撲之。顚撲之不足。敺踢之。穢物以納其口。木履以打其頭。凡所獰毒。無不備具。許多獄案。幾乎罕見。旣以士夫見辱常漢。則呈邑呈營。何難處置。而恣行凌虐。小無顧忌。眼有國法。寧容如是。此而不捧考覈。如法償命。卿曲武斷之習。將何以懲勵乎。承廉身。各別嚴刑。期於得情。康津縣御寶僞造罪人朴好中金鳳千等獄事。道狀則曰鳳千爲首。好中爲從。而究其情犯。眞所謂一而二二而一。曹啓則曰好中鳳千各自僞造。各自和賣。無爲首爲從之可論。道狀若分首從。而畢竟斷之以一而二二而一。曹啓歸之於各自僞造各自和賣。而初不分首從。若然則兩漢皆可謂正犯。亦皆可謂隨從乎。莫重獄體。不宜若是苟簡。更令道臣另加鉤覈。仍自本曹爛加考閱。指一論啓。毋或有如前兩端之弊。樂安郡御寶僞造罪人白卜萬獄事。景範旣已落空。屈音又復沒捉。僞造正犯。非渠而誰。然世固有似虛而實。似實而虛者。慕華館烏山寺之間。安知無虛謊之人乎。其若干錢物。變其姓名。換其居住。成給假牌之事乎。不可以死中求生之言。置而不論。卜萬姑爲停刑。分付道臣。令推官詳問其容疤。移牒本曹。亦勿輕先發捕。須卽稟旨。發關各該道。又啓言。平壤殺獄康貴同。龜城殺獄崔守珍等。依前同推。請得情。敎以。平壤府殺獄罪人康貴同獄事。一査再査。迄未究竟者。特以詞證之不備也。到今林女之隔壁之聽。轉益依俙。金哥身死之後。無路鉤覈。則於是乎道狀原情之論。曹啓執法之說出矣。然而無論情與法。天下事。無出常理之外。大成之解紛。旣係好意。己同之救弟。亦是至情。則在貴同。毫無可怨可怒之事。彼貴同雖極凶悍。苟有一分人心。豈忍含怨於無怨之地。發怒於匪怒之人。而必欲白刃相加。卽地剚殺而後已乎。慍室色市。縱出無識之致。而怒甲移乙。謂有故殺之心。則此固常理之所必無。雖以酒媼之招屍親之供觀之。貴同之沈醉如泥。不省人事。可以推之。酒固狂藥。醉無醒覺。則當面之己同。必不省得矣。在手之鎌刃。亦必忘却矣。胡嚷飛跳。滾做一團之際。不但爲貴同之偶然誤擲。安知非己同之無妄自觸乎。此則常情之所不能無。今於歲月旣久。盤核無處之後。只從實因之分明。把作成獄之眞贜。終欠審克之道。更令道臣親執按査。出意見。指一狀聞。審理之體。雖不得不求生於必死之中。起疑於無疑之地。而貴同之推誘於大成。此是死中求生。傷倫絕悖之說。道啓中執爲疑眩之端。置諸䵝昧之科者。不意宣化之地。有此乖當之論。該道臣推考。李大成卽爲放送。龜城府殺獄罪人崔守珍獄事。前後執法之論。皆以崔太奎奔告之說。金同輩傍觀之招。作爲此獄之斷案。以其父不爲子旣出常情之外。以干犯而立爲詞證。大非折獄之體。金同之於守珍。必無一毫顧藉之意。而亦不過曰守珍之揮打。只是數次云爾。則腦後髮際之有孔出血。脊背左右之血癊皮脫。肐肘之堅硬。臀膇之靑黑。許多傷處。是豈一人之手數次之打所可致者乎。道啓論列。可謂覷得其肯綮。而兒少之喜怒無常。則隣爭拔刀。固非異事。賭場之得失相關。則暗室按劍。未知誰某。原其情則旣出於群兒戲劇之事。論其跡則未得其十分眞的之贜。以此以彼。傅之生議。不害爲惟輕之典。守珍特爲參酌定配。干犯諸人。從輕重決處事。分付道臣。初檢則當問之白女。不爲取招。覆檢則重傷之脊背。不言分寸者。俱極疏漏。其在重獄體之道。不可以事過而置之不論。其時初覆檢官。竝從重推考。又啓言。義州殺獄邊采江。令道臣參酌懲治放送。請分付。敎以。義州府殺獄罪人邊采江獄事。傷痕多至數處。獄案已經十年。到今起疑。殆若懸空。而第檢狀。參互無冤錄。則各者矛盾。蓋顖門太陽穴。雖係要害處。而今此傷痕。或在顖門下二寸五分。或在太陽穴下一寸五分。要害當否。毫釐是爭。假令耳根距耳輪。不過數分。而耳根則爲要害。耳輪不與焉。咽喉距頷額。不過一寸。而咽喉則爲要害。頷額不與焉。推是以往。莫不皆然。顖門下二寸五分。已犯眉叢。不曰眉叢。而曰顖門下幾寸幾分。太陽穴下一寸五分。便屬頰顋。不曰頰顋。而曰太陽穴下幾寸幾分。必欲歸重於要害者。未知何據。又按無冤錄曰。肉靑黑皮綻骨裂腦出血流。爲致命傷。又曰分寸深重。毒氣紫黑。卽時向裏。可以當下致死。以此較彼。雖是眞箇顖門。眞箇太陽穴。元無此等致命傷。當下致死之證。則因此而謂之被敺致死。不成事理。獨於左耳垂。有皮傷血流處。非但深不過二分。耳垂初不係於要害。非要害而竝列於要害。亦未免太細。器杖傷痕之互相枝梧。猶屬第二件事。午時無恙。夕時致命。而所謂損痕。旣不襯合於無冤錄兩條。則非他故焉。直是病耳。況當天氣酷熱。午饁纔飽。一場鬪鬨。氣逆而厥。猝然中暑。不通則死。必至之勢。何待口之飯眼之合。而始爲斷定乎。前道伯金鍾秀査啓。可謂透得此關。而餘或不免於依違。折獄之難。有如是矣。明知其由於中暑。不由於被打。而嫌於年久反案。因循置之。有非審克之意。邊采江身。特從惟輕之典。減死定配。又啓言。朔州御寶僞造金一麗。今難更覈。鐵山印信僞造李浩軍。竝考覆具格啓聞後稟處。安州印信反踏金應秋。令道臣具格啓聞後。請稟處。敎以。朔州府御寶官印僞造罪人金一麗獄事。官印模刻。猶置大辟。況僞造御寶乎。敢作蠟片之虛帖。勤捧牛隻之高價。以至姓名之暗塡。日月之追書。渠旣一一自服。則置辟一款。無容更議。又按 大明律。有曰詐傳詔旨者。假與人官者。皆抵死。此囚罪犯。襯合此文。雖欲傅生。實無其路。斯速捧結案狀聞事分付。鐵山府印信僞造罪人李浩軍獄事。假作差任之帖。要作陷人之計者。僞造本罪。情狀極爲巧惡。然盜印不過一張。徵賂但止百文。自刻自鎖。又在兩日之內。則擧措殆近戲劇。置法殊涉過中。特從欽恤之義。浩軍身。嚴刑減死。絕島定配。安州牧印信反踏罪人金應秋獄事。朱帖面紙。弄假成眞。墨模手決。而張虛爲實然。奸謀潛售愚氓。僞帖殆遍隣邑。論其情狀。焉逭當律。而近見 大明律詐僞制書條。有曰詐僞六部文書。套畵押字。盜用印信者。杖一百流三千里云云。卿等所謂刻造模畵之律。未知其襯着。移踏旣與僞造有異。假押又與套畵無間。似此獄囚。付諸罪疑之科。允合欽恤。應秋身。依 大明律勘放事分付。又啓言。定州殺獄東方永。不敢擅便。上裁。陽德殺獄金命千。更令道臣論理啓聞稟處。熙川殺獄徐必守。令道臣加刑遠配。初檢官拿問處之。平壤殺獄田禮洸。依前同推得情。李召史不可遽然酌放。令道臣考律勘處分付。永柔殺獄康得孫。連加嚴訊。期於輸款分付。義州殺獄金興雲。連加訊推得情分付。殺獄金起還。更令具格啓聞後稟處。江界殺獄李采云。令道臣速捧結案。具格啓聞後稟處。請分付。敎以。定州牧殺獄罪人東方永獄事。一人致死。三人正犯。獄情之疑亂。更無可論。而大抵明哲奸人之妻。反欲率去。托以飮藥。故事惹起。肆然取衾。至欲擁臥。駭悖擧措。無賣奸所。文中辰雖甚殘劣。決無無一辭甘受之理。人物之被敺致死。不係下手多少。專在着身猛歇。文中辰雖懦男也。東方女雖强女也。男逞失妻之憤。一打必猛。女有通奸之私。數打必歇。此箇事理。不難卞別。而中間正犯之忽變。文中辰便歸東方女者。抑何故也。最是前道伯李性源之起疑行査也。以敢托代夫之義。要補失身之愆。措辭發關。而更囚文中辰者。可謂覷破東方女奸情慝熊。而深得按獄之體。昨年更査時。本牧從輕之報。今番審理後。秋曹傅生之論。亦不無意見。而獨於致命傷。或歸之於稠會衆怒。指的無處。或歸之於三人共敺。輕重莫辨。苟如是說。明哲之死。死於何人也。且如東方永屍親再招。旣已變辭。中辰屢供。亦皆自當。獄老生奸。無所不有。囚機本出於浮費。則一洞之聯訴可信也。諺書不關於里任。則三年之處囊可疑也。今也疑其可信。信其可疑。一朝反案。移定正犯。殊未知其穩當。然則文中辰之正犯。東方女東方永之隨從自在也。正犯旣定。則中辰其死矣。奸所殺奸夫。不至償命。而只殺奸夫。元無容貸。則中辰果死矣。然中辰何可死也。中辰本夫也。明哲奸夫也。以奸夫而來劫本夫。荷杖肆惡。千百其狀。則除非蘇五奴之沒知覺者。生憤敺打。必至之理。一番下手。其勢適猛。八日致命。其死太緩。比之以殺心行殺事。卽地致斃。大有間焉。今因只殺奸夫之文。從以償命。自此以後。常漢之殘弱者。將不勝失其妻。而莫敢誰何矣。以獄體而定正犯。以事理而傅輕典。俱有可據。文中辰捉來加刑放送。東方永特放。東方女當初事端。專由於渠。而其所以爲夫爲娚。亦不免有始無終。可恕者小。可痛者多。嚴刑定配。陽德縣殺獄罪人金命千獄事。要害傷處。狼藉難掩。渠亦以旣敺且踢。一一自服。則三尺之律。焉敢倖逭。而朝家每於此等獄事。有以用意不用意。故殺非故殺。參互而輕重之者。殺人者償命。非但用國法。蓋亦爲死者雪冤也。今也爲人妻者。被打於其夫。邂逅至死。而其夫將因此坐死矣。死者有知。其必曰願活我夫。而雖不償命。毫無怨言。此倫綱大於死生故也。若使命千。事出用意。情在故殺。其於懲他之道。有難爲死者。反加曲恕。而五年同居。曾無反目之事。一時相關。不過脫皮之粟。則或敺或踢。實係無妄。何嘗有用意故殺之可論哉。此亦依他道一二獄例。議以傅生。不至失刑。但不順父母四字。始出於同推之時。與當初直招之吐出眞心。判作兩截。未知阿誰將律文中致死有罪妻妾條敎誘之。以爲圖生之計。旣打之。又從以誣之者。論其情狀。反有甚於敺踢。一律則雖貸。白放則太歇。命千身。更加嚴刑。遠地定配。熙川郡殺獄罪人徐必守獄事。踢妻致死。同於命千。而命千則不過粟斗之爭鬨。必守則乃有花妻之交間。事若出於無情。跡則涉於用意。曲護洸禮。語多分疏。或禰善待。或稱挽解。種種擧措。誠極駭痛。雖以傷處言之。腰肋紫癊。俱係要害。水道血出。亦關緊重。道啓中起疑。未知其襯當。蓋朴女致命之傷。若當連死處。而拖到十日。則猶可款也。今其傷處當必死處。而致命於三日之內。則毋論十日三日。限內致命則一也。以此以彼。朴女之死於必守。更無可疑。三章至嚴。一律難貸。第於前後供辭。不無良心之發現者。又不無情事之矜惻者。其供曰。無論歇踢猛踢。實因則同。無論多踢少踢。正犯則等。打兒雖曰微事。踢妻自是常習。當初非出必死之心。到今惟有同死之願云云。又曰年未滿三十。家有七十老父母。豈欲故殺人命。自陷償命云云。事非飾詐。言則由中。此或爲一半分可恕之道。當時膚受之譛。雖由於蠱惑。當日足踢之擧。直不過勃蹊。今若斷之以取事論事之規。則要不出常漢之例奪。等是死也。謂之無情則可。謂之用意則不可。歸之誤殺則可。歸之故殺則不可。明知其非用意非故殺。而只坐一洸禮。不得與命千同律。有乖審克之道。且死者之無冤。命千之妻。必守之妻。自當一般。必守身。嚴刑一次後。特爲減死。絕島定配。洸禮罪狀雖無顯著。猜姤自有衆論。不可以經年滯囚。屢次受訊。全然放釋。加刑定配。檢驗參互。誠有不審之失。而比之互相通涉。無一相左。反復勝焉。初檢官拿處安徐。平壤府殺獄罪人田禮洸獄事。女比男則遜。男女宜辨强弱。石比木則堅。木石何分猛歇。若論敺打先後。分首從之法。則李女當爲正犯。又於其間。欲分下手輕則石打者固可爲重犯。椎敺者未必爲輕犯。道啓以木石大小爲言。椎雖見納。石無見存。何以分其大小。以言乎詞證。則男女之孰深孰淺。無人相傳。以言乎傷處。則木石之其搪其搏。無痕可尋。夫婦雖曰一體。主客亦自逈別。則東向指禮洸報讎之說。有不足爲準。偏性素多悍毒。巧舌輒事粧撰。則李女指死者自打之語。亦不足取信。此等獄情。尤宜審愼。不可以男女强弱。木石猛歇。遽然論斷。令道臣親執詳査。更爲登聞後稟處。永柔縣殺獄罪人康得孫獄事。此獄正犯。當於康得孫申長明二人中執定。而得孫之證左。多至八人。而俱出傳聞。長明之證左。不過一人。而輒稱參見。有口同辭。小難敵衆。貴目賤耳。一可服八。威脅長命。而勒受手標。符同辰彬。而潛越犴狴等節。雖爲得孫之斷案。安女之六次納招。屢變其辭。而畢竟長明立證者。不下四五。同里居生。雖曰情厚。非親非族。而豈至於連受毒刑。多守前說乎。未知有甚賄賂。潛行其間。抑亦純是老妄。不愛其身。以此以彼。節節疑晦。不可以獄事之已成鐵案。置而不論。更令道臣親執詳査。啓聞後稟處。義州府殺獄罪人金興雲獄事。蓋此李女左肋之傷。明是興雲右拳之敺。頹臥之說。旣有立證。步往之招。又爲落空。揆以獄體。更無可疑。所謂李女空中勇身。自墮階砌云云。明知其全出飾詐。而女性多偏。獄情無窮。興雲房門之前。果有何許階砌。而方其自墮之時。亦有別般看證之人。人之死生。亦大矣。正犯之招。雖出粧撰。按獄之體。所貴詳盡。此一款。更令道臣嚴飭推官。後同推時。詳査報來後啓聞。同府殺獄罪人金起還獄事。道狀則守經。曹啓則傅生。守經自是正論。傅生毋或太恕。然想像其伊日光景。則起還以同氣至情。見其妹之扶曳頭髮。無數被打。急往救之。則眼中只見其妹。不見妹夫。而及乎春已持杖打渠之際。防遮之物。誤觸頭部。或不是異事。當初本心。但知救妹。畢竟事端。亦出捍已。以此觀之。故殺元非可論。誤殺亦不襯着。過失殺或可傍照。況叔初檢以後。至于十四次同推。一一直招。惟願速死者。亦可見良心之不泯。道臣則曰情有可恕。法無可貸。朝家則曰情之可恕。法亦可貸。此等獄事。傅之惟輕。亦不至失刑。起還身。特爲減死。嚴刑一次。流三千里定配。江界府殺獄罪人李采云獄事。情節綻露無餘。此而容貸。法無所施。更令推官各別嚴訊。仍又出意見。鉤覈得情以聞。又啓言。三登殺獄尹亨富。更令道臣別定剛明査官。許多可疑之事。應問未問之端。竝與金奉采等處傳說之人。一一嚴覈。逐條盤問。摘發正犯。消詳啓聞後稟處。檢案文字。在所審愼。而天然成獄。無可奈何云者。語欠商星。不可無警。當該檢官。從重推考。寧遠郡殺獄校婢五壯禮。价川郡殺獄康晩旭等。獄題至重。尹金旣有狀聞之命。孫召史原其本事。旣由於渠。一次之刑。不足勘罪。更令道臣加刑懲勵。楚山殺獄朴初廷。旣有 先朝受敎。且有甲辰成命。幷請上裁。敎以。三登縣殺獄罪人尹亨富獄事。初覆檢之曰飮滷。三四檢之曰被打。誠爲疑案。而口中涎沫。旣煮之成鹽。則當以飮滷論。不當以被打斷。卿等之十二條起疑者。體朝家審克之意。儘得曰宥曰殺之意。極爲嘉尙。自卿曹發關本道。一一逐條更査。待啓聞稟處。四檢官推考事亦依施。而三檢官之剪髮。大關後弊。屍體犯手。殆重於檢狀下語之不審。卿何不一體察推。依四檢官例施行。寧遠郡殺獄罪人校婢五壯禮獄事。道啓中三分打七分病云云。可謂善形容。所謂器杖。卽不過草鞋一隻也。痕損有無。姑捨是。可知非殺心之相加。況何病所崇之說。旣甚丁寧。喫飯仍眠之狀。不爲子隱。似此獄案。付之生科。實合審克之體。五壯禮身。嚴刑一次。因本沒定配。价川郡殺獄罪人康晩旭獄事。去牛來馬。狹斜相逢。怒因奪蹊。而不過加箠。醉倒頹逕。而只見破笠。則夫豈有頃刻殞命之理乎。傳稱鞭雖長。不及腹。經云行人牛邑人災。正謂此準備語。奠鴈之行纔過。而盃酌不勝。鬪鷄之勢雖急。而器仗至小。被酒則劉阮同歸。起鬧則秦楚惟均。當是時也。莫卞誰生而誰死。及至幸者生而不幸者死。卽因不幸者不幸。又使幸者而不幸焉。則等是死耳。初何有幸不幸之間然乎。又況酒氣內戰。寒威外逼。彼顚此仆。委身於凌陰積沍之中。則雖非打也。亦卽當死。以實因言之。三次檢驗。無一傷處。或曰被蹴。或曰內傷。此則初覆檢狀之不審。而及夫三檢之後。捏合兩檢文脈。斷之曰醉飽被蹴內傷云云。豈有如許獄體。當該檢官。令該府拿問處之。晩旭分付道臣。嚴刑定配。同郡殺獄罪人尹金獄事。爲人夫。見其妻白晝行淫之狀。恬然視之。無手刃之擧。則此不可以常情論。檢狀中以不卽執捉告官。遂擬償命之律。已失明獄之體。又從以凶獰二字。斷作鐵案者。何不稱停至此。無論房中與庭畔。一室之內。無非奸所。殺之則固當。不殺則便無人心。此囚成獄。非所可論。況有戊寅癸巳受 敎乎。尹金身。卽爲放送。楚山府殺獄罪人朴初廷獄事。奸夫淫女。一時竝殺於奸所。參以律文。毫無可疑之端。假作縊項之痕。欲爲遮眼之計。職由無識常漢。未曉律文之致。尹金旣已白放。則初廷比尹金。尤有間焉。初廷身。亦爲放送事分付。又啓言。義城殺獄張順鍾等。依前同推。請竝分付道臣。敎以。義城縣殺獄罪人張順鍾獄事。三人一套。滾下懸崖。在下者死。在上者不死。此固然之勢。折項無驗。蹴胸無痕。因戲劇之事。有邂逅之變。道狀論列。無容更議。依回啓施行。晉州牧殺獄罪人李德林獄事。大抵傷處長廣。如板印出。足踢則方。頭觸則圓。自是不易之痕損。而此獄屍帳。雖云頭觸。無異足踢。胸膛傷處。不圓而方者。已是曉不得處。抱膝倚柱。牢坐有時。則其貼背柱面。不言可知。此與空空地胸撞於頭。背觸於柱。大有間焉。又若倚柱之時。在稜隅而不在前面。則背脊之撞着有損。似無足怪。不然則脊背初不撞着於稜隅。何論有損無損。初覆檢驗時。似當以此一款。摘奸或盤問。而一不擧論者。極甚疏漏。靑黑著痕。而旣曰無癊。丹黃合劇。而亦云破瘀。則其平日結痰艾炙之狀。推此足認。二次之觸。拕至十日之久。病因添熟。跡近邂逅。則尤無持疑之端。德林身。加刑一次定配。安東府殺獄罪人權福順獄事。致命之以病以打。犯手之在彼在此。姑勿論。按獄無原情之法則已。不然則此囚可活不可殺也。被告人福順之於被死人之婦福占。卽娚妹之間也。同氣至情。人孰不然。而福占娚妹。筓䯻之齡。旣係二年之間。甁罍之痛。俱在十歲之前。零丁孤了。相依爲命。及夫覆巢餘卵。彼婚此嫁。則其期望愛護之意。十倍他人。或恐一日不安於舅家。翻唇之誚。無奈乎姑惡。鑠骨之讒。未免於婦歎。戴午饁以出。曁夕飯不來。欲歸則歸輒被嗔。欲逃則逃亦無處。悼身世之悲楚。恨命途之險巇。彷徨躑躅於日暮空江之濱。竟作楓林投水之魂。則情境之慘惻。煩冤之結轖。行路聞猶掩涕。爲其娚者。舊痛未艾。新哀阧發。當是時。窮天極地之怨。其將如何分解。於是乎綑縛其夫。敺打其姑。詰阿妹之茹恨。問其姑之逼殺。以爲一半分湔讎雪憤之道者。天理人情之所可已而不已者。原情之論。不於此囚而何施也。福順身。特爲放送。又啓言。山淸殺獄申重澄。依前同推得情。請分付。敎以。山淸縣殺獄罪人申重澄獄事。渠狼藉受傷之跡。似非馬箠行兇之痕。初覆檢狀。皆云穀道之腸出。則推以事理。固當卽地致斃。何能自力往來於數十里地乎。亦何以拖至數日之久乎。此或爲被告人一分稱冤之端。分付推官。後同推時。出意見嚴覈。待其報來。使之論理狀聞。又啓言。長鬐縣殺獄張小斤。另飭同推。期於輸款。義城殺獄李東致。依前同推。期於取服。新寧殺獄河王暹。依前同推。期於得情。固城殺獄朴古音才。另加嚴訊。期於輸疑。安東殺獄寺奴順得。另加嚴訊。期於取服。醴泉殺獄丁若弼。連加同推得情。請分付道臣。敎以。長鬐縣殺獄罪人張小斤獄事。正犯雖曰歸一。詞案多有疑貳。蓋首先下手者汗良。而隨後助鬪者小斤也。木椎打額者汗良。而足趾踢胸者小斤也。彼打此踢。旣有先後之別。木椎足趾。又有輕重之殊。額顱脇肋。俱係要害致命之處。而一則血癊堅硬。一則微靑柔軟。卽此一款。可卞被傷之緊歇。特以踢處最疼之說。卽地顚仆之事。作爲小斤之斷案者。果能十分的當。當孟三起鬧之時。旣被汗良之椎打。又受小斤之足踢。渾身上下。無處不傷。則蠻觸鬪鬨之場。精神昏錯之中。一打一踢。孰緊孰歇。其何以箇箇知得。而況其將死迷亂之言。又豈可全然取信乎。且相持共仆之說。旣發必三之口招。復起更鬪之狀。又有江牙之目覩。則互相毆搏之際。或顚或仆。固非異事。而一番被踢之後。果若昏窒不省。則亦豈有復起更鬪之氣乎。正犯區別。專係傷處輕重。而今見前後文案。參以彼此事情。不無一二疑晦之端。更令道臣親執詳査狀聞。木椎一節。係是此獄肯綮。而屍親初檢之招。不爲發說。及至覆檢。始乃提告者。亦涉可疑。一番取招之後。更不鉤覈其隱情。囊阜被踢。緊出諸招。則顖門紅氣之有無。所當檢視。而前後檢狀。一番擧論者。以此以彼。大是疏漏。當該初覆檢官。幷推考。義城縣殺獄罪人李東致獄事。當初起鬧。只爭十餘文之微。畢竟致命。乃在數三時之頃。醉呶相敺。雖無必殺之心。脊膂諸傷。皆是速死之處。不待三檢之沕合。元無一分之可疑。東致身。依前連加同推。期於取服。實因懸錄。果有不審之失。前後檢官。依回啓推考。安東縣殺獄罪人順得獄事。奸淫之律本嚴。傭雇之分又截。强暴之計莫售。殺死之變先出。傷處狼藉。證參明白。而一味抵賴。敢云自顚自撲者。究厥情狀。萬萬兇慝。順得依前同推。期於趁卽取服。凡係獄情。雖無關緊者。必須事事照應。件件歸宿。然後方可決折。而此案。被打而以自縊發狀。已涉可疑。室女之辱。莫大於玷污。五日雇奴。數次和奸。則其爲難洗之累。果何如也。順得之倡言。在三月初七日。而其後二十餘日之間。一任順得之兇狂。隳突至四至五。美暹之觸石墜淵。不生不死。而爲其母與叔者。咫尺官府。初無一言告卞。畢竟推致。不過同里之私罰。遂使守志之女。茹羞含冤。被敺而沒。揆以常情。萬不近理。此尤可疑。被敺人未死之前。擔置行兇者之家。使之救療者。亦係常漢惡習。而旣絕之後。舁運屍體。追到於順得所到處邑底門外者。又是可疑。凡此數三疑端。固無關於順得之償命與否。而其在重獄體之道。決不容一毫未審。分付道臣。別定査官。應問人處。逐條取招。待狀聞稟處。新寧縣殺獄罪人河玉暹獄事。金女致命之端。只在於醉飽壓築二段。而以屍親干證之招觀之。皆稱飮酒。其時金女之醉飽。似無可疑。渠旣來醉抱人。委身自仆。則其勢必在下。而彼亦隨到其上。相搏要害者。亦理所必至。玉暹招中。隨仆於上。而蒼黃不知觸於其處云者。卽其實情也。壓築亦渠自取。執此二段。細加究理。金女之致死。特邂逅。非故殺。然而如法償命。大非審克之政。且聞前伯言。亦嘗起。款於此獄云。以此以彼。宜付從輕之科。至若由我之律。渠焉敢倖逭。玉暹身。加刑一次定配。獄中懷孕。已至五朔。而矇然不察。因仍訊推。寧有如許獄體。萬有一致斃於杖下。是一獄而隕兩人之命。後弊除良。殘忍甚矣。事足干和。情亦切惻。當該推官等。拿問處之。固城縣殺獄罪人朴古音才獄事。生前救療。死後收葬。便是斷案。眉額之擠傷。胸膛之拳觸。渠亦自服。五朔之間。傷處不爛。一廛之人。皆爲立證。此可見有冤必伸。自孼難逭。古音才。另加同推。期於輸款。醴泉郡殺獄罪人丁若弼獄事。檢驗同推外。本道會査者一矣。該曹覆奏者四矣。大臣收議者一矣。獄體雖嚴。人命雖重。朝家雖極欽恤。許多獄案中。豈有此囚耳亦。獨爲留難。過加審愼。至於遍詢而不知止哉。誠以仁得若弼載大中。若弼之斷爲正犯。未見其必然也。載範若弼。雖曰相敺。載範則醉酗。若弼則逃避。鬪鬨之際。强弱頓異。載範致命。可見其不由於被敺。載範被縛之後。當夜行兇。他無看證。仁得之縛載範。非爲其主之受敺。卽因其父之被打。則毒拳猛踢。不言可知。前後檢官査官之姑捨犯手之仁得。而必以無看證不分明之若弼。硬定正犯者。槪以起鬧於若弼之家。被縛於若弼之奴。渴葬於若弼之手。參以情跡。儘有疑晦之端。而殊不知構釁者雖若弼。而逞憤者實因得也。甘心者又載大也。然而道臣曰若弼正犯也。該曹曰若弼正犯也。大臣亦曰若弼正犯也。衆口一辭。便成鐵案。年前判下。槪不欲力排諸議。偏主已見。姑令施行。猶存然疑。今因前道臣之還囚仁得。忽於經年之後。諺書承款。備陳情節。以外面觀之。則獄老生奸。往往有之。若弼之威脅仁得。慫慂仁得。使之自當者。容非異事。而若弼。仁得。旣是奴主之間。則威脅慫慂。宜其久矣。而何故立證於前。變辭於後。判然若兩人哉。此槪還囚之後。自分有罪難逃。同獄以來。亦愍其無辜就死。許久隱忍。畢竟不待盤問。容易首實者。足見良心之猶不泯。乾道之本好還也。載大蓄憾於斫椎之擧。售嫌於同堂之親。結縛而不之救。殯斂而不之哭。敎誘孤兒。沮戲發狀。指揮悍奴。而構陷本主。究其情狀。有浮於仁得。而旣已刑。故今屬勿論。此獄已經判付。正犯換易。雖非道臣之所可擅便。而罪人承款之後。次第考覆結案。別具狀聞。獄體則然。而考覆結案前。經先親問。循例陳聞者。已涉疏率。旣曰仁得承款。而又請若弼同推者。亦近於一獄兩正犯之歸。以此以彼。俱失格式。道臣推考。若弼滯囚雖四五年。訊推亦屢十次。而當初所犯。只爭首從之分耳。頃年參情之論。未見其十分櫬當。到今反案之後。亦不可遽然全釋。姑爲減死定配。仁得令道臣更爲具格狀聞之意行會。又啓言。咸興殺獄尹浹。依前同推。期於輸疑。屍親金中好。金[今:I-PERSON]色等前後變辭之罪。使之加刑勘放。吉州殺獄張奉葉。另加嚴訊得情。請分付。敎以。咸興府殺獄罪人尹浹獄事。獄老生奸。雖曰有之。未有如此獄之至巧至密者。以兄則證之。以妻則憐之。笠下私語。獄中委札。可見其綢繆宛轉之狀。雖使犯者自明。何以加此。竝與最初立幟之兩漢。而一辭變招。牢不可破。如非貨賂之私行。則豈得人死力至此哉。此而因仍漫漶。不卽成獄。從此諸道獄囚之稍饒富者。皆將符同屍親。粧出變招。三尺至嚴。寧有是也。大抵兩檢後反案。特是不常有之事。實因詞證。宜從檢狀。此囚決不可遽議傅輕。依前嚴訊。期於輸款。獄貴審愼。後同推。另飭推官。別出意見。各別詳覈。如有可以登聞之端。卿其具由狀聞。中好。金[今:I-PERSON]色等之蔑倫敗紀之罪。不可以數次刑訊而懲其惡。竝加刑定配。殺獄文案。何等審愼處。而本道則覆檢招辭。一不載錄。誤書疊字。非止一二。何不照檢。卿則推考。吉州牧殺獄罪人張奉葉獄事。夫婦重倫也。雖有過誤。不爲有怒。而奉葉則旣棄前妻。又於宴爾之初。作此慘毒之擧。殘忍薄行。政爲此囚準備語。屍帳傷痕。旣符死後假縊之文。自縊與否。初無容更議。設令白女乘憤縊死。壯作木數打之說。渠旣納款。眞所謂挺與刃之何異。近於夫敺妻之獄。跡非故犯者。雖皆傅生。而至於此情無可原。奉葉身。姑令依前同推。期於取服。又啓言。慶興殺獄金永龍。不敢擅便。上裁。敎以。慶興府殺獄罪人金永龍獄事。此獄已經三檢。而縊死與踢死間。終未究竟。欲成獄則乏可執之明證。欲傅生則無可原之疑端。推官査報。道伯跋辭。無非懸空遙度。求說不得者。大抵凡事不出於常情之外。邀客證子。在渠何等重事。則未告官之前。決無先殺立證人之理。覆檢三檢所有之踢痕。初檢時。又何不現出。此等獄案。付之罪疑。無所不可。永龍身。參酌定配。